《赠医师任光显》
元代·刘崧

我非金石资，敢与寒暑俱。岂不慎所爱，苦以贫见驱。

昼行冒炎赫，暮宿蒙沾濡。短褐不自温，藜藿兼秕稃。

外邪或乘间，内扃焉得虞。乃者春夏交，伏暍卧衡庐。

俯仰一日间，气候乃顿殊。厝火愤惔烈，抱冰增郁纡。

对案不能餐，呕哕闻喑呜。亲友来问疾，药物审所须。

交辞赞其贤，里有任大夫。祖孙已再世，诊候明机枢。

入门即闻望，审疗穷锱铢。药液制鍊精，再啜气已苏。

诘朝谢枕席，体胖心孔愉。怡忧古所戒，惩创以嗟吁。

永怀药有神，如以水沃枯。至人岂衔报，感德在我徒。

毒疠济不仁，疮痏困夷诛。安得四海间，皆君起羸痡。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。